**Foru-lege proposamena, aldatzekoa 4/2008 Legegintzako Foru Dekretua, ekainaren 2koa, Pertsona Fisikoen Errentaren Gaineko Zergari buruzko Foru Legearen testu bategina onesten duena**

ZIOEN AZALPENA

Azken hiru urteotan, COVID-19aren krisiaren ondorioengatik inflazio akutuko aldia jasan dugu, tirabira geopolitikoek areagotua, hala nola Ukrainako inbasioak munduko ekonomian izandako inpaktuak edo, berrikiago, Ekialde Hurbilekoak. Inflazio-aldi horren bortitzak agerian jarri ditu inflazioaren efektu kaltegarriak; batik bat, etxe eta familien errentari ekartzen dion erosahalmen-galera dela medio. 2020ko abuztuaz geroztik, Nafarroan KPIk % 20ko gorakada metatua izan duen bitartean, elikagai eta edari ez-alkoholikoek % 33ko igoera izan dute. Gainera, urtearteko inflazioa, hasiera batean agudo erori bazen ere, badirudi % 3ko zorua jo eta jo ari dela, baina zoru hori hautsi gabe, halako moldez non zail askoa gertatzen ari baita % 2aren helmugaranzko desinflazioaren azken etapa.

Efektu hori bi bilakabidek areagotzen dute. Batetik, prezio-igoera geraraztearren taxutu eta inplementaturiko politika ekonomikoek hoztu egiten dituzte eskaria eta ekonomia; esate baterako, diru-politikan interes-tasak igotzeak hipoteka asko garestitzen dituelako. Bestetik, inflazioak distortsionatu egiten du gure zerga-sistema, zeinaren parametroak –hala nola PFEZ-pertsona fisikoen errentaren gaineko zergako tarteak edo kenkariak– dirutan edo nominalki ezartzen baitira. Zehazki, inflazioak, errenta-igoera baliokiderik ez dagoenean, erosahalmena kentzen die errentei, baina halako moldez non diru-sarreren erosahalmen-galera horri ez zaion uztartzen PFEZaren moldaketa bat, aintzat hartuko lukeena zerga hori ordaintzen dutenen ahalmen ekonomikoak behera egin izana.

Baldin prezio-igoerarekin batera horren baliokidea den errenta-igoera bat gertatuko balitz, orduan ere inflazioak zerga-ordainketa errenta horiei legokiekeena baino handiagoa izatera bultzatuko luke, ezen, errenta horien erosahalmenari eutsita ere, batez besteko tasa handiagoetan eginen litzateke zerga-ordainketa: dela goragoko tarte batera jauzi egiteagatik, dela tasa altuaren aplikazio-eremuan errenta-proportzio handiagoa suertatzeagatik. "Hotzezko progresibitate" gisa ezagutu ohi den efektua da.

Bi kasu horietako edozein, bai eta errentak prezioak baino erritmo apalagoan igotzen direnekoak ere, ezbairik gabe de factoko zerga-igoera bat dira. Igoera mozorrotua, ez dena onetsia izan zerga-arloko edozein lege-aldaketa egiteko beharrezkoak diren prozedurei jarraituz. Zerga ez bada inflazioaren arabera doitzen, zerga-karga igo egiten da nahiz eta zergadunaren eroshalmenaren areagotzerik gertatu ez, azken horrek izan beharko lukeen arren jasandako zerga-kargarako aldagai erabakigarria.

Iraganean, tributu-arloko gure autonomia baliatuz, Nafarroan zenbait deflaktazio egin izan dira, diskrezionalki, PFEZean. Alegia: zergaren parametro nominalak doitu egin dira, aurreko epealdiren batean jasandako inflazioaren parte bat aintzat hartze aldera. Egia bada ere doikuntza horiek prezio-igoeraren efektua indargabetzearen beharrari erantzuten diotela, diskrezional izate horren ondorioz eskas edo hankamotz suertatzen dira, bai eta zalantzazko ere, eta kasuko bolada politikoko gorabeheren eraginpean geratzen dira.

Aitzitik, deflaktazio automatiko batek, halakotzat jasota gure zerga-legeetan, gainditu eginen lituzke muga horiek, jadanik gertatzen ari den bezala Frantzia, Estatu Batuak, Herbehereak edo Kanada bezalako herrialdeetan, eta, berriki, besteren batean ere, Austrian kasu.

Deflaktazioa automatikoki gauzatu dadin lortzeko, beharrezkoa da PFEZa uztartzea Nafarroako Kontsumo Prezioen Indizearen urtetik urterako bilakaerari.

Hori horrela, proposatzen da presako izapidez eta irakurraldi bakarrean aldatzea 4/2008 Legegintzako Foru Dekretua, ekainaren 2koa, Pertsona fisikoen errentaren gaineko zergari buruzko Foru Legearen testu bategina onesten duena, jarraian adierazten den bezala:

**Artikulu bakarra.**

Aldatu egiten da 4/2008 Legegintzako Foru Dekretua, ekainaren 2koa, Pertsona fisikoen errentaren gaineko zergari buruzko Foru Legearen testu bategina onesten duena, xedapen gehigarri berri bat erantsiz, honako testu hau izanen duena:

Hirurogeita hamargarren xedapen gehigarria. Oinarri orokorrari aplikatzekoa den tarifa deflaktatzea, bai eta gutxieneko pertsonalagatiko eta gutxieneko familiarragatiko kenkarien zenbatekoak ere.

1. Foru lege honetako 59.1 artikuluko likidazio-oinarri orokorra deflaktatu eginen da Nafarroako Kontsumo Prezioen Indizearen bilakaera % 2 baino gehiagokoa denean. Deflaktazioaren zenbatekoa eginen da aintzat harturik Nafarroako Kontsumo Prezioen Indizeak abenduan agertzen duen urtearteko aldaketaren tasa, hurrengo zergalditik aurrerako eraginez.
2. Halaber, foru lege honetako 62.9 artikuluak hizpide dituen gutxieneko pertsonalagatiko eta gutxieneko familiarragatiko kenkarien zenbatekoak aurreko 1. apartatuan zehazturiko modu berean handituko dira.

**Azken xedapena.**

Foru lege honek Nafarroako Aldizkari Ofizialean argitaratua izan eta biharamunean hartuko du indarra.